Efter skrotning af sygeplejerske-ordning: Fravær på sprogcenter er steget markant | Skive Folkeblad
Efter skrotning af sygeplejerske-ordning: Fravær på sprogcenter er steget markant
07-12-2018 KL. 19:14
Fraværsprocenten på landets sprogcentre er stigende - også i Skive.
Sygefraværet på Sprogcenter Skive er steget drastisk i 2018.
Fra starten af 2018 og frem til dags dato ligger det gennemsnitlige sygefravær nu på 32 procent.
Og det er en markant stigning på 11 procentpoint i forhold til slutningen af 2017, hvor sygefraværet var nede på 21 procent.
Det var dengang den næstlaveste fraværsprocent af alle sprogcentre i landet.
En meget omdiskuteret sygeplejerskeordning blev indført på Sprogcenter Skive tilbage i 2016 for at nedbringe et dengang meget højt fravær. Og det lykkedes.
Men for knap et år siden valgte Skive Kommunes politikere at sætte ordningen i bero, fordi der var sået tvivl om lovligheden af ordningen efter megen debat i medierne.
Nu er sygefraværet så steget igen, og lederen af Sprogcenter Skive, Martin Bork Sørensen, er ikke i tvivl om, at stigningen hænger direkte sammen med nedlæggelsen af sygeplejerskeordningen.
- Jeg tror, at der er en stor sammenhæng. Helt klart. Det har helt klart en effekt, mener Martin Bork Sørensen.
Den omdiskuterede ordning gik ud på, at sprogcentrets kursister ved sygdom skulle møde op hos en sygeplejerske på Sundhedsklinikken lige ved siden af sprogcentret, og udeblivelse ville betyde, at de kunne risikere at blive trukket i integrationsydelsen.
Sprogcenterleder Martin Bork Sørensen fortæller, at de fleste kursister på sprogskolen rent faktisk var glade for muligheden for at snakke med en sygeplejerske, hvis man var blevet syg.
- Der var faktisk en positiv respons fra vores kursister. Folk opfattede det faktisk som en hjælp, siger han.
Derfor får kursisterne nu et nyt - men denne gang helt frivilligt - tilbud, om at de kan søge sygdomsrådgivning hos sygeplejersken, hvis kursisterne føler sig for syge til at komme i skole.
Den nye, frivillige ordning blev skudt i gang i sidste uge.
Martin Bork Sørensen håber, at den vil have lige så god effekt som den gamle ordning.
Kommunen træder på bremsen: Sygeplejerske-ordning er sat i bero
Kommunen træder på bremsen: Sygeplejerske-ordning er sat i bero 0
Lektor i socialret: Sygeplejerske-ordning i Skive Kommune er ulovlig 0
Mette er på kontanthjælp: "Det er nedværdigende at fortælle, hvad jeg fejler"
Mette er på kontanthjælp: "Det er nedværdigende at fortælle, hvad jeg fejler" 0